Nuuskommentaar: Trump oor klimaat, evolusie, Rusland…Pres Donald Trump Foto: AP Photo/John Locher Trump het meer steun as teenkanting in VSA Selfs pres. Donald Trump se grootste ondersteuners sal toegee die nuwe president het ŉ erg verdeelde VSA oorgeneem – ŉ verdeeldheid wat hy help skep het. Peilings toon wel hy het meer steun as teenkanting geniet, hoewel 70% van die Demokrate niks van hom wil weet nie. Wêreldwyd word ook groot betogings teen hom gehou. Sy ondersteuners, ook hier in Suid-Afrika, neig om ŉ blinde vertroue in die man te hê en hier te lande dat sy presidentskap ŉ soort konserwatiewe wêreldorde sal rugsteun. Volgens die manifestasie lyk dit of dit grootliks oorvleuel met die Suid-Afrikaners wat nét so ŉ blinde bewondering vir pres. Wladimir Poetin van Rusland het. Die skynbare voetwerk, vir hegter bande tussen Trump en Poetin, skep verwagtinge oor ŉ VSA wat Navo grootliks die rug toekeer en hegter bande met Rusland smee (en China aansê om te gaan doppies blaas). Klimaatsverandering Twee sake wat in die Trump-administrasie met ŉ vergrootglas dopgehou gaan word, is die president se siening oor klimaatsverandering en sy godsdiensbeskouinge. Nie een van die kwessies het in sy bewindsaanvaardingstoespraak ter sprake gekom nie. Toe Trump sy kandidatuur aangekondig het, was hy, reg of verkeerd, bekend as ŉ klimaatontkenner. Die VSA was, anders as ander Westerse lande, bekend daarvoor dat die meerderheid van die land se bevolking nie geglo het die mens is vir klimaatsverandering verantwoordelik nie en trouens nie eens oortuig was dat klimaatsverandering plaasvind nie, ten spyte van ŉ toename in natuurrampe in die VSA. Die afgelope twee jaar het peilings egter getoon die ontkenners begin uitsak en hulle vorm nou ŉ minderheid. Aanvanklik is gevrees Trump sou die nuwe universele verdrag oor klimaatsverandering, wat entoesiasties deur die vorige president, Barack Obama, ondersteun is, wat die VSA betref veto. Geleidelik het positiewer geluide van Trump gekom en teen November verlede jaar is wyd berig oor Trump wat nou aandui hy koester ŉ “oop gemoed” hieroor. Ander berig hy het van mening verander en daar is ook berig hy het erken daar is ŉ verband tussen die mens en klimaatsverandering. Kort voor sy inhuldiging het ŉ Chinese klimaatsonderhandelaar gesê Trump begin meer hou van die idee van klimaatsverandering. Godsdiensbeskouing In die Amerikaanse pers en in die sosiale media speel nog ŉ verhaal hom af, naamlik wat die Trump-administrasie se houding oor evolusie (en dus die wetenskap) sal wees. Net soos met die klimaatsontkenning, het ŉ baie groot deel van die bevolking in die VSA tot betreklik onlangs kreasionisme en in die besonder jong-aarde-kreasionisme, aangehang. Dit het sterk aanhang onder die Sewendedag-Adventiste en is in die beleidsdokument van die Suidelike Baptiste ingeskryf, waar daar in die onlangse verlede tweespalt daaroor ontstaan het. Hoewel nie meer ŉ meerderheid nie, bly die invloed van jong-aarde-kreasionisme baie sterk en Trump het veral aan die begin van sy verkiesingsveldtog in die uitreik na Christene, ook na hierdie groep uitgereik. Dit lyk asof dit in die samestelling van die kabinet neerslag gevind het en veral die aanstelling van Mike Pence as vise-president wek belangstelling, omdat hy Trump moet opvolg as die president te sterwe kom, of om die een of ander rede bedank. Pence is wyd as aanhanger van jong-aarde-kreasionisme beskou, maar in sy jongste media-onderhoude was hy vaag hieroor. Hy het onder meer aangedui intelligente ontwerp (waar God steeds die Skepper is) is ook moontlik. Hy hou egter vol dat die wetenskap in die verlede verkeerd was en nou weer verkeerd kan wees. Die tweede persoon van belang is die minister van onderwys, Betsy Devos. Staatsondersteunde onderwys in die VSA word erg verkwalik omdat dit, na ŉ uitspraak van die Supreme Court, kinders net oor evolusie mag leer. Hoewel Devos self minder prominent in die stryd tussen kreasionisme en evolusie staan, is dit bekend haar man, ook ŉ politikus, is ŉ baie sterk aanhanger van jong-aarde-kreasionisme. In hierdie stadium word Trump hoofsaaklik gekritiseer oor hy net twee vroue (beide wit), waarvan Devos een is, in sy kabinet ingesluit het. Die werklike groot en uitgesproke aanhanger van jong-aarde-kreasionisme in die kabinet is die enigste swart lid, Ben Carson. Carson is lank genoem as Trump se moontlike keuse as minister van onderwys, maar is as minister van huisvesting en stedelike ontwikkeling aangewys. Dit sal vermoedelik nie lank neem om te sien of Trump die steun van die jong-aarde-kreasioniste gaan behou nie. Indien nie, kan dit ŉ groot terugslag wees. Jong-aarde-kreasionisme is in 2007 reeds in ŉ resolusie van die Europese Unie se parlementêre vergadering as ŉ gevaar bestempel en verwerp. ŉ Bekende geval, waar jong-aarde-kreasionisme ŉ draai deur die Suid-Afrikaanse politiek kom maak het, was toe die vroueliggaam van die Vryheidsfront Plus in Gauteng ŉ mediaverklaring ten gunste hiervan uitgereik het. Die VF Plus het dit dadelik herroep en die destydse leier van die party, dr. Pieter Mulder, het in ŉ radio-onderhoud die opvatting, dat die aarde net sesduisend (in plaas van 4,5 miljard) jaar oud is, as “nonsens” beskryf. China en Rusland Oor die ingewikkeld van betrekkinge tussen die VSA en / of China en Rusland het Maroela het reeds in die rubriek, Die beer of die panda, kommentaar gelewer oor die ingewikkeldheid van betrekkinge tussen die VSA en / of China en Rusland. Trump het egter genoeg vyande gemaak tydens sy verkiesingsveldtog, sodat hy self op ander kwessies waaroor hy beloftes gemaak het, sal konsentreer. Sommer kort na sy inhuldiging, het hy ŉ proklamasie onderteken wat die uitvoering van die omstrede Obamacare effektief in sy spore stuit. Maar in meningspeilings het die meeste kiesers aangetoon al is hulle ontevrede met Obamacare, wil hulle iets in die plek daarvan hê. Dan is daar sy beloofde muur tussen die VSA en Mexiko en veral sy belofte dat die Mexikane ook vir die bou daarvan gaan betaal. Trump se algemene kennis nog te vol gate ŉ Groot faktor oor die sukses al dan nie, gaan wees of Trump bereid is om sy algemene kennis met broodnodige inligting aan te vul. Hy sal veral moet let op die inhoud van verslae wat hy van sy veiligheidsagentskappe kry, omdat dié verslae ook inligting insluit wat nie vir gewone burgers beskore is nie. ŉ Oningeligte of swak ingeligte president wat eers doen en dan dink, kan baie gevaarlik wees. Intussen hou die wêreld asem op en glo elke fanatiese aanhanger dat Trump die wêreld na sy of haar smaak gaan verander. Die voorstanders van die mens se rol in klimaatsverandering kan immers nie losgemaak word van sonsiklusse wat al oor miljarde jare voorkom nie en die teenstanders daarvan, asook die voorstanders van wetenskap teenoor die jong-aarde-kreasionisme se gesindheid teenoor mekaar is egter dikwels so groot dat dit erg verdelend en kwetsend is. En die VSA word juis nou as ŉ erg verdeelde land beskou (waarvoor Trump volgens sy teenstanders grootliks verantwoordelik is). Om nasionale eenheid en trots te bewerkstellig gaan ŉ opdraende stryd wees – en daarna eers kan daaraan gedink word om die VSA weer groot te maak.